b'\n_START_ARTICLE_\nIzvorul Sentinela\n_START_SECTION_\nIstoric\n_START_PARAGRAPH_\nAcest izvor de ap\xc4\x83 mineral\xc4\x83 a fost descoperit \xc3\xaen anul 1871 \xc8\x99i amenajat \xc3\xaen anul 1896. \xc3\x8en decursul timpului, izvorul a purtat mai multe denumiri. Ini\xc8\x9bial a fost numit Izvorul Falkenhayn, dup\xc4\x83 numele fostului ministru al agriculturii al Austro-Ungariei. Ulterior a primit numele de Izvorul Sentinela \xc3\xaen cinstea societ\xc4\x83\xc8\x9bii culturale patriotice cu acela\xc8\x99i nume, care a activat \xc3\xaen ora\xc8\x99ul Vatra Dornei. Dup\xc4\x83 anul 1948 izvorul a fost numit 23 August, iar dup\xc4\x83 Revolu\xc8\x9bia din decembrie 1989 a revenit la denumirea de Sentinela._NEWLINE_La \xc3\xaenceputul secolului al XXI-lea, cl\xc4\x83direa Izvorului Sentinela se afla \xc3\xaentr-o stare de p\xc4\x83r\xc4\x83ginire \xc8\x99i p\xc4\x83r\xc4\x83sire, av\xc3\xa2nd lan\xc8\x9buri ruginite la u\xc8\x99ile de fier forjat de la intrare.  Jurnali\xc8\x99tii care au trecut prin Vatra Dornei au depl\xc3\xa2ns starea de p\xc4\x83r\xc4\x83sire a monumentului, precum \xc8\x99i atitudinea fa\xc8\x9b\xc4\x83 de acest monument a unor oameni care \xc3\xae\xc8\x99i f\xc4\x83ceau nevoile \xc3\xaen apropierea sa, turi\xc8\x99tii put\xc3\xa2nd vedea chiar materii fecale._NEWLINE_\xc3\x8en anul 2009, primarul municipiului Vatra Dornei, Ioan Moraru, a afirmat c\xc4\x83 Izvorul \xe2\x80\x9eSentinela\xe2\x80\x9d a intrat \xc3\xaen proces de reabilitare, al\xc4\x83turi de Izvorul de Sus (numit \xc8\x99i Izvorul Bizom), cele dou\xc4\x83 cl\xc4\x83diri urm\xc3\xa2nd s\xc4\x83 arate "ca ni\xc8\x99te bijuterii\xe2\x80\x9d, dup\xc4\x83 cum a promis edilul.'